На основу члана 11. став 4. Закона о финансијској подршци породици са децом („Службени гласник РС“, број 113/2017 и 50/2018), члана 32. тачка 6. Закона о локалној самоуправи („Службени гласник РС“, број 129/07, 83/204-др.закон 101/2016-др. закон и 47/2018), и члана 39. став 1. тачка 6. Статута града Сомбора („Службени лист града Сомбора", број 2/2019),) Скупштина града Сомбора на седници одржаној дана \_\_\_\_\_\_\_\_. године донела је

ОДЛУКУ О ОСТВАРИВАЊУ ПРАВА НА ФИНАНСИЈСКУ ПОМОЋ ЗА ВАНТЕЛЕСНУ ОПЛОДЊУ

Члан 1.

Одлуком о остваривању права на финансијску помоћ за вантелесну оплодњу (у даљем тексту: Одлука) утврђују се ближи услови, начин и поступак остваривања права на финансијску помоћ за вантелесну оплодњу из средстава буџета града Сомбора.

Право из става 1. овог члана утврђује се као шире право у односу на права из обавезног здравственог осигурања, у циљу афирмације мера популационе политике.

Члан 2.

Право на финансијску помоћ за вантелесну оплодњу могу да остваре партнери, односно пунолетна и пословно способна жена и мушкарац који воде заједнички живот, у складу са законом којим се уређују породични односи-супружници, односно ванбрачни партнери ( у даљем тексту : пар).

Трошкови вантелесне оплодње обухватају трошкове неопходних лекова и поступка вантелесне оплодње у земљи и иностранству.

Члан 3.

Финансијску помоћ за вантелесну оплодњу може да оствари пар, ако су кумулативно испуњени следећи услови:

* да је жена у моменту подношења захтева навршила 43 године живота, а да нема навршених 45 година живота
* да је пар претходно без успеха имао три покушаја вантелесне оплодње на терет средстава обавезног здравственог осигурања
* да један од партнера има држављанство Републике Србије
* да пар има пребивалиште на територији Града Сомбора најмање годину дана пре дана подношења захтева;
* да пар испуњава здравствене критеријуме које је прописала Републичка стручна комисија Министарства здравља за вантелесну оплодњу и асистирану репродукцију ( У даљем тексту: Републичка стручна комисија)

Члан 4.

Захтев за остваривање права на финансијску помоћ за вантелесну оплодњу подноси се Одељењу за друштвене делатности Градске управе Града Сомбора (у даљем тексту: надлежно Одељење).

Уз захтев за остваривање права на финансијску помоћ за вантелесну оплодњу прилажу се следећи докази:

* фотокопија личне карте, или електронски очитана лична карта за оба партнера;
* Доказ о претходно спроведена 3 покушаја вантелесне оплодње на терет средстава обавезног здравственог осигурања
* уверење о држављанству Републике Србије
* уверење о пребивалишту пара
* извод из матичне књиге венчаних или оверена изјава од стране два сведока да пар живи заједно
* фотокопију медицинске документације да пар испуњава здравствене критеријуме које је прописала Републичка стручна комисија Министарства здравља за вантелесну оплодњу и асистирану репродукцију
* предрачун трошкова вантелесне оплодње здравствене установе која ће спроводити поступак вантелесне оплодње,односно предрачун трошкова поступка вантелесне оплодње издат од стране иностране здравствене установе, преведен и оверен од стране овлашћеног судског преводиоца( уколико се пар определи да покушај вантелесне оплодње спроведе у иностраној здравственој установи)
* мишљење изабраног гинеколога да жена испуњава здравствене критеријуме за укључивање у поступак вантелесне оплодње;

Члан 5.

Испуњеност услова за остваривање права на финансијску помоћ за вантелесну оплодњу утврђује трочлана Комисија за остваривање права на финансирање вантелесне оплодње коју именује Градоначелник Града Сомбора.

Комисија има 3 члана и чине је лица која поседују одговарајућу струку из области медицине и здравствене заштите.

Комисију именује градоначелник на период од 4 године.

Задатак Комисије је да након разматрања приспелих захтева надлежном Одељењу достави Мишљење у погледу испуњености услова прописаних овом Одлуком.

Приоритет у признавању права обезбеђује се жени која у моменту подношења захтева нема децу.

Члан 6.

 Надлежно одељење , на основу мишљења и предлога Комисије из члана 5. ове Одлуке, доноси решење о утврђивању права на финансијску помоћ за вантелесну оплодњу.

Члан 7.

Против решења из члана 6. Одлуке може се поднети жалба Градском већу Града Сомбора у року од 15 дана од дана пријема решења.

Члан 8.

Максималан износ средстава који се може одобрити на име финансијске помоћи за један покушај вантелесне оплодње је 400.000,00 динара.

Финансијска помоћ за вантелесну оплодњу обухвата трошкове поступка вантелесне оплодње по предрачуну здравствене установе која ће спроводити поступак вантелесне оплодње.

Средства по профактури која је издата од стране иностране здравствене установе пренеће се у динарској противвредности по средњем курсу Народне банке Србије на дан доношења Решења о утврђивању права на финансијску помоћ за вантелесну оплодњу.

Члан 9.

Средства за остваривање права на финансјску помоћ за вантелесну оплодњу обезбеђују се у буџету Града Сомбора.

Средства одобрена на име финансијске помоћи за вантелесну оплодњу преносе се здравственој установи, на основу предрачуна који гласи на име и презиме жене и решења надлежног одељења.

 Средства за остваривање права на финансијску помоћ за вантелесну оплодњу преносе се до нивоа предвиђених средстава у буџету Града Сомбора.

Члан 10.

Пар као корисник средстава је дужан да додељена средства искључиво користи за намену за коју су добијена.

Доказ о наменском трошењу средстава је извештај о спроведеном поступку вантелесне оплодњеса рачунима здравствене установе, који је пар дужан да достави Одељењу за друштвене делатности Градске управе града Сомборау року од 45 дана од дана спроведеног поступка вантелесне оплодње, а најкасније у року од 6 месеци од дана преноса средстава.

 У случају да је корисник финансијске помоћи исту користио у иностранству, у обавези је да достави оверени превод рачуна и копију лиценце здравствене установе којом је овлашћена да врши вантелесну оплодњу.

Члан 11.

Ступањем на снагу ове Одлуке престаје да важи Одлука о остваривању права на финансирање четвртог покушаја вантелесне оплодње („Службени лист града Сомбора", број 18/2018)

# Члан 12.

 Ова одлука ступа на снагу осмог дана од дана објављивања у "Службеном листу Града Сомбора".

 ПРЕДСЕДНИК СКУПШТИНЕ ГРАДА

 Зоран Рус